钦定古今图书集成/明伦汇编/官常典/第494卷 > 陈利贞
## 钦定古今图书集成/明伦汇编/官常典/第494卷 > 陈利贞

按《唐书》本传：“利贞，幽州范阳人。初为平卢将。安禄山
乱，从光弼军河南。张巡被围睢阳也，光弼遣郝廷玉
及利贞救之，轻骑出入，廷玉称为胜己，以子妻之。及
归，荐于光弼，自行间累迁检校太子宾客，封静戎郡
王。李希烈叛，诏哥舒曜东讨，利贞为前锋，次刾城，贼
众大集，利贞出奇兵五百，横𢭏其右，贼锋诎数月不”
敢前。及希烈攻曜襄城，利贞登陴捍守，七十日未尝
栉洗，非议事不下城。朱泚反，利贞及张廷芝所统士
皆幽、蓟、河、陇人，故与廷芝合谋应泚，而利贞麾下亦
从为乱。夜半难作，利贞拔剑当军门大謼曰：“欲过门
者，先杀我！”众畏其锋，乃止。廷芝出奔，德宗嘉之，擢汝
州防御使。贞元五年，疽发首，卒。遗观察使崔纵书，自
陈“受国恩，恨不得死”所云：